**Havajčan trávový** (*Himatione fraithii* alebo *Drepanis fraithii*) je vyhynutý druh vtáka, ktorý patrí do rodu *Himatione* (alebo rodu *Drepanis*). Vyskytoval sa na ostrove Laysan.

Taxonómia
---------

Havajčan trávový sa radí do čeľade pinkovité (*Fringillidae*) a rodu *Himatione* (alebo rodu *Drepanis*). Je to monotypický taxón, nemá teda poddruhy. Prvýkrát ho opísal Lionel Walter Rothschild roku 1892 v *Annals and Magazine of Natural History*. Exempláre tohto havajčana získal o rok skôr od Henryho Palmera, ktorý pracoval v jeho službách ako zberateľ vtákov. Rothschild vtákovi prisúdil pôvodné vedecké meno *Himatione freethii* (na počesť kapitána Freetha, ktorý na ostrove ťažil guáno). Istý čas bol tento vták vedený ako poddruh havajčana karmínového (*Himatione sanguinea*), ale vzhľadom na odlišnosti v stavbe tela i správaní bol povýšený na samostatný druh.

Opis
----

Havajčan trávový bol sfarbený predovšetkým odtieňmi oranžovo šarlátovej, ktoré sa vyvinuli na prsiach, chrbte aj hlave, len spodok brucha bol zafarbený bielou alebo sivou farbou a krídla s chvostom sa potom už vyvinuli úplne tmavé. Rovnaké sfarbenie dosahovali aj končatiny. Mladé vtáky mali farbu prevažne hnedú. Od havajčana karmínového sa havajčan trávový líšil inak tvarovaným zobákom, ktorý bol navyše kratší.

Havajčan trávový meral asi 13 cm.

Biológia
--------

Havajčan trávový žil iba na ostrove Laysan, ktorý tvorí súčasť Havajských ostrovov. Je vzdialený asi 1 500 km severozápadne od Honolulu. Má rozlohu 1,6 × 2,4 km, nadmorská výška je len 7,5 metrov. Uprostred ostrova sa nachádza lagúna a vo vegetácii okolo nej žilo najväčšie množstvo týchto havajčanov. Obývali ale celý ostrov. Živili sa nektárom z niektorých kvitnúcich rastlín (*Sesuvium portulacastrum*, *Portulaca molokiniensis*), ale aj bezstavovcami. Okrem toho často vyhľadávali vodu. Hniezdo si tento druh staval vo vegetácii z tráv a koreňov. Bolo hlboké asi 4,2 cm a široké takmer 7 cm. Samička doň nakládla 1 až 5 vajec. V roku 1902 sa vajíčka našli v hniezdach od polovice mája. V čase rozmnožovania tento vták spieval.

Vyhynutie
---------

Video z tanagerskej expedície
Už Rothschild uvádzal, že havajčan trávový bol najvzácnejším vtákom ostrova. V 90. rokoch 19. storočia sa sem vydala spoločnosť na ťažbu guána a časom všetko predala Maxovi Schlemmerovi, ktorý túto akciu viedol. Ten bol prezývaný „kráľ Laysanu". Na ostrov vysadil na začiatku 20. storočia nepôvodné králiky, ktorí mali slúžiť ako zdroj mäsa. Králiky sa však na ostrove rozmnožili a takmer zničili pôvodnú vegetáciu. V roku 1911 prežívalo asi 300 havajčanov; o 12 rokov neskôr už ale iba tri. Tieto zvyšné vtáky potom zahubila piesočná búrka. Ešte niekoľko dní predtým sa podarilo členom expedície USS Tanager zachytiť na film spievajúceho samca.

Referencie
----------

1. ↑  KOVALIK, Peter, et al. *Slovenské mená vtákov sveta* [online]. Bratislava: SOS/BirdLife Slovensko, 2010 (2018), rev. 2018-01-27, [cit. 2018-06-05]. Dostupné online.
2. ↑   *Laysan Honeycreeper* [online]. Avibase. Dostupné online.
3. ↑   *Laysan Honeycreeper (Himatione fraithii)* [online]. HBW. Dostupné online. (po anglicky)
4. 1 2 3 4 5  PRATT, H. D. *The Hawaiian Honeycreepers*. Oxford : OUP, 2005. ISBN 019854653X. S. 263. (po anglicky)
5. 1 2 3 4  HUME, J. P.; WALTERS, M. *Excint Birds*. [s.l.] : A. C. Black, 2012. ISBN 1408158612,  9781408158616. (po anglicky)
6. ↑   *Himatione fraithii* [online]. IUCN. Dostupné online. (po anglicky)
7. ↑  FULLER, E. *Extinct birds*. New York, N.Y. : Facts on File. ISBN 0816018332. S. 187.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Havajčan trávový**
* Spolupracuj na Wikidruhoch Wikidruhy ponúkajú informácie na tému **Havajčan trávový**

Zdroj
-----

*Tento článok je čiastočný alebo úplný preklad článku Himatione\_fraithii na českej Wikipédii.*